《次韵林教授见别》
宋代·韩淲

老我成漫仕，世事马牛风。投身逐毫末，益愧多田翁。

乘春欲东游，肯问行李穷。溪干富桃李，花光眩晴空。

停桡一举首，壮气犹如虹。灵山正崔嵬，半在返照中。

行藏岂人定，忠诚本天通。但顾行未实，奚论报必丰。

君诗多隽永，三年几相从。山亭酌别酒，舟车复西东。

馀情尚酬句，岁月双鬓蓬。黄发爱玉体，书来置邮筒。

作者简介：韩淲（biāo）（1159—1224）南宋诗人。字仲止，一作子仲，号涧泉，韩元吉之子。祖籍开封，南渡后隶籍信州上饶（今属江西）。从仕后不久即归，有诗名，著有《涧泉集》。淲清廉狷介，与同时知名诗人多有交游，并与赵蕃（章泉）并称“二泉”。著作历代书目未见著录。史弥远当国，罗致之，不为少屈。人品学问，俱有根柢，雅志绝俗，清苦自持，年甫五十即休官不仕。嘉定十七年，以时事惊心，作甲申秋三诗，得疾而卒，年六十六。